Πρόταση απόφασης του Συμβουλίου σχετικά με τη θέση της Κοινότητας στο συμβούλιο σύνδεσης όσον αφορά τη συμμετοχή της Ρουμανίας στο χρηματοδοτικό μέσο της Κοινότητας για το περιβάλλον (LIFE) (98/C 122/07) COM(1998) 112 τελικό - 98/0074(CNS)

(Υποβληθείσα από την Επιτροπή στις 9 Μαρτίου 1998)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 130 Σ, παράγραφος 1, σε συνδυασμό με το άρθρο 228, παράγραφος 3, πρώτο εδαφιο,

την πρόταση της Επιτροπής,

τη γνώμη του Ευρωπαϊκού Κοινοβουλίου,

Εκτιμώντας:

ότι το συμπληρωματικό πρωτόκολλο της ευρωπαϊκής συμφωνίας για την εγκαθίδρυση σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Ρουμανίας, αφετέρου, έχει συναφθεί με απόφαση του Συμβουλίου και της Επιτροπής της 4ης Δεκεμβρίου 1995 7

ότι, σύμφωνα με το άρθρο 1 του συμπληρωματικού πρωτοκόλλου, η Ρουμανία μπορεί να συμμετέχει σε κοινοτικά προγράμματα πλαίσια, ειδικά προγράμματα, σχέδια ή άλλες δράσεις κυρίως στον τομέα του περιβάλλοντος και ότι, σύμφωνα με το άρθρο 2, οι όροι και οι προϋποθέσεις συμμετοχής της Ρουμανίας στις δραστηριότητες αυτές θα αποφασιστούν από το συμβούλιο σύνδεσης 7

ότι ο κανονισμός (ΕΟΚ) αριθ. 1973/92 του Συμβουλίου, όπως τροποποιήθηκε με τον κανονισμό (ΕΚ) αριθ. 1404/96 του Συμβουλίου, της 15ης Ιουλίου 1996, σχετικά με τη δημιουργία χρηματοδοτικού μέσου για το περιβάλλον (LIFE) και ιδίως το άρθρο 13α, προβλέπει ότι το πρόγραμμα αυτό είναι ανοικτό στη συμμετοχή των συνδεδεμένων χωρών της Κεντρικής και Ανατολικής Ευρώπης, σύμφωνα με τους όρους που αναφέρονται στα συμπληρωματικά πρωτόκολλα που προσαρτώνται στις συμφωνίες σύνδεσης σχετικά με τη συμμετοχή σε κοινοτικά προγράμματα,

ΑΠΟΦΑΣΙΖΕΙ:

Η θέση που θα λάβει η Κοινότητα στο συμβούλιο σύνδεσης το οποίο συστάθηκε με την ευρωπαϊκή συμφωνία μεταξύ των Ευρωπαϊκών Κοινοτήτων και των κρατών μελών τους, αφενός, και της Ρουμανίας αφετέρου, όσον αφορά τη συμμετοχή της Ρουμανίας σε κοινοτικά προγράμματα στον τομέα του περιβάλλοντος, συνίσταται στο συνημμένο σχέδιο απόφασης του συμβουλίου σύνδεσης.

Σχέδιο απόφασης του συμβουλίου σύνδεσης ΕΚ-Ρουμανίας για της έγκριση των όρων και προϋποθέσεων συμμετοχής της Ρουμανίας στο χρηματοδοτικό μέσο της Κοινότητας για το περιβάλλον

ΤΟ ΣΥΜΒΟΥΛΙΟ ΣΥΝΔΕΣΗΣ,

Έχοντας υπόψη:

την ευρωπαϊκή συμφωνία για την εγκαθίδρυση σύνδεσης μεταξύ των Ευρωπαϊκών Κοινοτήτων και των κρατών μελών τους αφενός, και της Ρουμανίας αφετέρου (1),

το συμπληρωματικό πρωτόκολλο της ευρωπαϊκής συμφωνίας για την εγκαθίδρυση σύνδεσης μεταξύ των Ευρωπαϊκών Κοινοτήτων και των κρατών μελών τους αφενός, και της Ρουμανίας αφετέρου, σχετικά με τη συμμετοχή της Ρουμανίας σε κοινοτικά προγράμματα (2), και ιδίως τα άρθρα 1 και 2,

Εκτιμώντας:

ότι, σύμφωνα με το άρθρο 1 του συμπληρωματικού πρωτοκόλλου, η Ρουμανία μπορεί να συμμετέχει σε κοινοτικά προγράμματα πλαίσια, ειδικά προγράμματα, σχέδια και άλλες κοινοτικές δράσεις στον τομέα του περιβάλλοντος,

ότι, σύμφωνα με το άρθρο 2 του συμπληρωματικού πρωτοκόλλου, οι όροι και προϋποθέσεις συμμετοχής της Ρουμανίας στις δραστηριότητες που αναφέρονται στο άρθρο 1 θα αποφασιστούν από το συμβούλιο σύνδεσης,

ΑΠΟΦΑΣΙΖΕΙ:

Άρθρο 1

Η Ρουμανία συμμετέχει στο χρηματοδοτικό μέσο της Ευρωπαϊκής Κοινότητας για το περιβάλλον, LIFE, σύμφωνα με τους όρους και τις προϋποθέσεις των παραρτημάτων Ι και ΙΙ που αποτελούν αναπόσπαστο τμήμα της παρούσας απόφασης.

Άρθρο 2

Η παρούσα απόφαση εφαρμόζεται καθ' όλη τη διάρκεια ισχύος του χρηματοδοτικού μέσου για το περιβάλλον, LIFE.

Άρθρο 3

Η παρούσα απόφαση αρχίζει να ισχύει την πρώτη ημέρα του μήνα που έπεται της έγκρισής της.

(1) ΕΕ L 357 της 31.12.1994, σ. 2.

(2) ΕΕ L 317 της 30.12.1995, σ. 40.

ΠΑΡΑΡΤΗΜΑ I

Όροι και προϋποθέσεις συμμετοχής της Ρουμανίας στο LIFE

1. Η Ρουμανία συμμετέχει σε όλες τις δραστηριότητες του χρηματοδοτικού μέσου της Κοινότητας για το περιβάλλον, LIFE (εφεξής καλούμενο «LIFE», σύμφωνα με τους στόχους, τα κριτήρια, της διαδικασίες και τις προθεσμίες που ορίζονται στον κανονισμό (ΕΚ) αριθ. 1404/96 του Συμβουλίου, για την τροποποίηση του κανονισμού (ΕΟΚ) αριθ. 1973/92 σχετικά με τη δημιουργία χρηματοδοτικού μέσου για το περιβάλλον (LIFE).

2. Οι όροι και οι προϋποθέσεις υποβολής, αξιολόγησης και επιλογής των αιτήσεων που αφορούν επιλέξιμα θεσμικά όργανα, οργανισμούς και ιδιώτες της Ρουμανίας είναι ίδιοι με τους όρους και τις προϋποθέσεις που ισχύουν για επιλέξιμα θεσμικά όργανα, οργανισμούς και ιδιώτες της Κοινότητας.

Οι δραστηριότητες γλωσσικής προετοιμασίας και κατάρτισης αφορούν τις επίσημες γλώσσες της Κοινότητας. Σε εξαιρετικές περιπτώσεις, μπορούν να γίνουν αποδεκτές άλλες γλώσσες, εφόσον αυτό απαιτείται από την εφαρμογή του LIFE.

3. Για να διασφαλιστεί η κοινοτική διάσταση του LIFE, τα διεθνικά έργα και δραστηριότητες που προτείνει η Ρουμανία πρέπει, όπου κρίνεται σκόπιμο, να περιλαμβάνουν εταίρους από τα κράτη μέλη της Κοινότητας.

4. Σύμφωνα με τους όρους των σχετικών διατάξεων του κανονισμού LIFE, η Ρουμανία συστήνει τις δομές και τους μηχανισμούς που απαιτούνται σε εθνικό επίπεδο και λαμβάνει κάθε άλλο αναγκαίο μέτρο για να εξασφαλίσει, σε εθνικό επίπεδο, τον συντονισμό και την οργάνωση της υλοποίησης του προγράμματος.

5. Η Ρουμανία καταβάλλει ετήσια συνεισφορά στον προϋπολογισμό της Κοινότητας ώστε να καλυφθεί το κόστος που προκύπτει από τη συμετοχή της στο LIFE (βλέπε παράρτημα ΙΙ).

Η επιτροπή σύνδεσης έχει τη δυνατότητα να προσαρμόζει τη συνεισφορά αυτή, όταν κρίνει σκόπιμο.

6. Τα κράτη μέλη της Κοινότητας και η Ρουμανία καταβάλλουν κάθε δυνατή προσπάθεια ώστε να διευκολύνουν την ελεύθερη διακίνηση και διαμονή όλων των επιλέξιμων προσώπων που μετακινούνται μεταξύ Ρουμανίας και Κοινότητας με σκοπό τη συμμετοχή τους σε δραστηριότητες που καλύπτονται από την παρούσα απόφαση.

7. Με την επιφύλαξη των αρμοδιοτήτων της Επιτροπής και του Ελεγκτικού Συνεδρίου της Κοινότητας όσον αφορά τον έλεγχο και την παρακολούθηση του LIFE σύμφωνα με τα άρθρα 10, 11 και 12 του κανονισμού για το LIFE, η συμμετοχή της Ρουμανίας στο LIFE αξιολογείται συνεχώς από κοινού από τη Ρουμανία και την Επιτροπή των Ευρωπαϊκών Κοινοτήτων. Η Ρουμανία υποβάλλει στην Επιτροπή σχετικές εκθέσεις και συμμετέχει σε άλλες σχετικές δραστηριότητες που ορίζονται από την Κοινότητα για το σκοπό αυτό.

8. Με την επιφύλαξη των διαδικασιών που αναφέρονται στο άρθρο 13 του κανονισμού για το LIFE, η Ρουμανία προσκαλείται σε συνεδριάσεις συντονισμού για κάθε θέμα που αφορά την εφαρμογή της παρούσας απόφασης πριν από τις τακτικές συνεδριάσεις των επιτροπών του προγράμματος. Η Επιτροπή ενημερώνει τη Ρουμανία σχετικά με τα αποτελέσματα των τακτικών αυτών συνεδριάσεων.

9. Η γλώσσα που χρησιμοποιείται στη διαδικασία εφαρμογής, στις αποφάσεις, στις εκθέσεις που υποβάλλονται και σε άλλες διοικητικές ρυθμίσεις για το LIFE, είναι μία από τις επίσημες γλώσσες της Κοινότητας.

ΠΑΡΑΡΤΗΜΑ II

Χρηματοδοτική συνεισφορά της Ρουμανίας στο LIFE

1. Η χρηματοδοτική συνεισφορά της Ρουμανίας καλύπτει τα ακόλουθα:

- επιχορηγήσεις ή κάθε άλλη χρηματοδοτική στήριξη από το LIFE σε ρουμάνους που συμμετέχουν σ' αυτό 7

- πρόσθετες διοικητικές δαπάνες για τη διαχείριση του LIFE από την Επιτροπή, οι οποίες προκύπτουν από τη συμμετοχή της Ρουμανίας 7

2. Για κάθε οικονομικό έτος, το συνολικό ποσό των επιχορηγήσεων ή άλλων χρηματοδοτικών ενισχύσεων που λαμβάνουν από το LIFE οι ρουμάνοι δικαιούχοι δεν θα υπερβαίνει τη συνεισφορά που καταβάλλει η Ρουμανία αφού αφαιρεθούν οι πρόσθετες διοικητικές δαπάνες.

Στην περίπτωση που η συνεισφορά της Ρουμανίας στον προϋπολογισμό της Κοινότητας, μετά από αφαίρεση του πρόσθετου διοικητικού κόστους, είναι μεγαλύτερη από το συνολικό ποσό των επιχορηγήσεων ή άλλων χρηματοδοτικών ενισχύσεων που λαμβάνουν οι ρουμάνοι δικαιούχοι από το LIFE, η Επιτροπή των Ευρωπαϊκών Κοινοτήτων μεταφέρει το υπόλοιπο στο επόμενο οικονομικό έτος και το αφαιρεί από τη συνεισφορά του επόμενου έτους. Αν εξακολουθήσει να υπάρχει υπόλοιπο μετά την ολοκλήρωση του LIFE, το αντίστοιχο ποσό θα επιστραφεί στην Ρουμανία.

3. Η ετήσια συνεισφορά της Ρουμανίας είναι 2 200 000 Ecu ετησίως, για το 1998 και το 1999. Από το ποσό αυτό, τμήμα 110 000 Ecu καλύπτει ετησίως τις πρόσθετες διοικητικές δαπάνες διαχείρισης του LIFE εκ μέρους της Επιτροπής, οι οποίες προκύπτουν από τη συμμετοχή της Ρουμανίας.

4. Θα ισχύει ο δημοσιονομικός κανονισμός που εφαρμόζεται στον γενικό προϋπολογισμό της Κοινότητας, κυρίως όσον αφορά τη διαχείριση της συνεισφοράς της Ρουμανίας.

Με την έναρξη ισχύος της παρούσας απόφασης και στις αρχές κάθε επόμενου έτους, η Επιτροπή απευθύνει στη Ρουμανία πρόσκληση για την καταβολή συνεισφοράς αντίστοιχης με τη συμμετοχή της στο κόστος, σύμφωνα με την παρούσα απόφαση.

Η συνεισφορά αυτή εκφράζεται σε Ecu και καταβάλλεται σε τραπεζικό λογαριασμό της Επιτροπής σε Ecu.

Η Ρουμανία καταβάλλει τη συνεισφορά της στο ετήσιο κόστος όπως προβλέπει η παρούσα απόφαση και σύμφωνα με τη σχετική πρόσκληση, το αργότερο τρεις μήνες από την αποστολή της πρόσκλησης. Οποιαδήποτε καθυστέρηση της συνεισφοράς συνεπάγεται την καταβολή τόκου από την Ρουμανία επί του οφειλόμενου ποσού, από την ημερομηνία λήξης της προθεσμίας. Το επιτόκιο αντιστοιχεί σε αυτό που ισχύει σύμφωνα με το Ευρωπαϊκό Ταμείο Νομισματικής Συνεργασίας για το μήνα της προθεσμίας, για τις ενέργειας σε Ecu (1), προσαυξημένο κατά 1,5 %.

5. Η Ρουμανία καταβάλλει τις πρόσθετες διοικητικές δαπάνες που αναφέρονται στην παράγραφο 3 από τον κρατικό της προϋπολογισμό.

6. Από το εναπομένον κόστος συμμετοχής της στο LIFE, η Ρουμανία θα καταβάλει 832 857 Ecu το 1998 και 1 251 905 Ecu το 1999 από τον κρατικό της προϋπολογισμό.

7. Με την επιφύλαξη των τακτικών διαδικασιών προγραμματισμού του Phare, από το εθνικό πρόγραμμα Phare για τη Ρουμανία θα καταβληθούν ποσά 1 257 143 Ecu και 838 095 Ecu για το 1998 και το 1999 αντίστοιχα.

(1) Η ισοτιμία δημοσιεύεται σε μηνιαία βάση στην Επίσημη Εφημερίδα των Ευρωπαϊκών Κοινοτήτων σειρά C.